ธนารักษ์รื้อที่ราชฯทั่วประเทศ
สั่งทำมาสเตอร์แพลนสำรวจใช้ที่ดิน จัดสรรใหม่เพิ่มมูลค่าเชิงพาณิชย์
12 ก.พ. 2558

สั่งทำมาสเตอร์แพลนสำรวจใช้ที่ดิน จัดสรรใหม่เพิ่มมูลค่าเชิงพาณิชย์
อธิบดีกรมธนารักษ์สั่งทำมาสเตอร์แพลน เจาะแผนพื้นที่ราชพัสดุหวังเพิ่มมูลค่าที่ดิน
นายจักรกฤศฏิ์ พาราพันธกุล อธิบดีกรมธนารักษ์ เปิดเผยภายหลังมอบนโยบายให้กับเจ้าหน้าที่กรมธนารักษ์ทั่วประเทศ ว่า ได้สั่งการให้เจ้าหน้าที่กรมธนารักษ์ทุกพื้นที่จัดทำแผนงานในระยะยาวเกี่ยวกับบริหารที่ราชพัสดุทั่วประเทศ (มาสเตอร์แพลน) ที่ต้องจัดเก็บและรวบรวมข้อมูลว่าพื้นที่ใดเป็นพื้นที่ราชพัสดุ เพื่อให้สามารถจัดสรรหรือสร้างเป็นศูนย์รวมหน่วยราชการ รวมถึงการปล่อยพื้นที่ให้เอกชนเช่าในเชิงพาณิชย์ หรือจัดสรรให้กับเกษตรกรปลูกพืชในการประกอบอาชีพ ถือเป็นนโยบายที่ต้องดำเนินการอย่างเร่งด่วน โดยคาดว่าจะดำเนินการแล้วเสร็จภายในสิ้นปีงบประมาณ 2558
ทั้งนี้ กรมธนารักษ์จะบริหารพื้นที่ราชพัสดุ โดยเน้นบริหารจัดการในส่วนของพื้นที่ที่ต้องปรับปรุง ทั้งพื้นที่ที่เอกชนใช้ในเชิงพาณิชย์ หรือที่อยู่อาศัย ต้องสำรวจติดตามว่าเป็นวัตถุประสงค์ที่กำหนดไว้ หรือเป็นไปตามสัญญาหรือไม่ หากไม่เป็นไปตามที่กำหนดไว้ก็ต้องปรับปรุงให้ถูกต้อง เช่น การโอนกรรมสิทธิ์ที่ราชพัสดุ หากเอกชนที่เช่าในเชิงพาณิชย์หรือเกษตรกรโอนกรรมสิทธิ์ไปแล้ว ผู้ที่ถือครองรายใหม่จะต้องใช้อัตราการจัดเก็บพื้นที่ราชพัสดุอัตราใหม่ทันที ไม่สามารถใช้สิทธิเดิมได้อีก
“การกำหนดแผนมาสเตอร์แพลนจะช่วยให้สามารถรับรู้พื้นที่ราชพัสดุทั่วประเทศว่ามีสัดส่วนหรือโดนบุกรุกในส่วนใดบ้าง ทำให้ง่ายต่อการดำเนินงานในการทำพื้นที่สาธารณะ เพื่อทำให้เกิดประโยชน์มากที่สุด โดยยอมรับว่าอาจได้รับผลกระทบต่อการจัดเก็บรายได้ แต่คงไม่ได้คาดหวังในส่วนของรายได้มากนัก” นายจักรกฤศฏิ์ กล่าว
ขณะที่การดำเนินการตามนโยบายรัฐบาล ในการประเมินราคาที่ดินทั่วประเทศ 30 ล้านแปลง เพื่อรองรับ พ.ร.บ.ที่ดินและสิ่งปลูกสร้างนั้น ปัจจุบันกรมธนารักษ์ได้สำรวจแล้ว 7-8 ล้านแปลง โดยคาดว่าปี 2558 จะสามารถสำรวจเพิ่มเติมไปอีก 7-10 ล้านแปลง และสำรวจพื้นที่รายบล็อกทั่วประเทศเสร็จสิ้นครบทุกแปลงภายในกลางปี 2559 
นอกจากนี้ จะเร่งศึกษาพื้นที่ราชพัสดุที่เป็นพื้นที่ใกล้เขตพัฒนาเศรษฐกิจพิเศษ เพื่อรองรับและสนับสนุนการขยายตัวของนโยบายดังกล่าว และจัดสรรที่ดินให้กับเกษตรกรเพื่อประกอบอาชีพประมาณ 6,500 ไร่ อีกด้วย
สำหรับการบุกรุกพื้นที่ราชพัสดุในต่างจังหวัด ก็ต้องเรียกเข้ามาทำสัญญาให้ถูกต้อง เพื่อป้องกันการบุกรุกพื้นที่ในระยะยาว